**הרב יהודה זולדן, חגי יהודה וישראל, מכון התורה והארץ: שבי דרום, תש"פ, עמ' 331-313**

**כ**

**מקרא מגילה ופרסום הנס**

א. גמרא – מצוות קריאה ופרסומי ניסא

1. הלועז ששמע אשורית יצא

2. מת מצווה או מקרא מגילה

3. הפסקה בעת מקרא מגילה

ב. ראשונים – משום פרסומי ניסא

1. יחיד או במסגרת ציבורית בימים שבהם קוראים מגילה

2. ביטול עבודה במקדש וביטול בית המדרש לטובת מקרא מגילה

3. קראה למפרע

4. קריאה במגילה שאינה בין ספר כתובים

5. ברכת שהחיינו בקריאת המגילה ביום

6. דרשה בעניינו של יום כשחל פורים בשבת ואין קוראים בו המגילה

7. קריאת פסוקים מסוימים במגילה ע"י כל הציבור

ג. הקריאה והפרסום – היחס ביניהם

1. קריאה בתורה ביום שני חמישי, שבת בבוקר ובמנחה

2. קריאה בתורה במעמד הקהל

3. קריאת מגילה בפורים

ד. "שציוונו על מקרא מגילה" \ "שציוונו להדליק נר של חנוכה", ו"שעשה ניסים"

סיכום

פרסום הנס בהקשר של קריאת מגילה מופיע שלוש פעמים בתלמוד בבלי. פעם אחת כנימוק להלכה שנזכרה במשנה, ופעמיים כחלק מדיון בדילמה, כשההכרעה היא שהיות מקרא המגילה הוא פרסום הנס לא משמש נימוק לשינוי בהלכה. ראשונים השתמשו בנימוק פרסום הנס, כדי להסביר הלכות נוספות בהלכות מקרא מגילה. נעיין בכל המקורות הללו ובפרשנות האחרונים, ונגדיר את מהות פרסום הנס בקריאת המגילה.[[1]](#footnote-1)

1. **גמרא – מצוות קריאה ופרסומי ניסא**
2. **הלועז ששמע אשורית יצא**

במשנה (מגילה יז ע"א) נאמר: "והלועז ששמע אשורית יצא". מי שאינו מבין עברית, אם שמע את מקרא המגילה באשורית כלומר בעברית - יצא ידי חובתו. על כך שאלה הגמרא (מגילה יח ע"ב): "והא לא ידע מאי קאמרי? מידי דהוה אנשים ועמי הארץ". כלומר הרי השומע לא מבין את המילים, ואם כן מדוע הוא יוצא ידי חובה? על כך השיבה הגמרא שאלו שאינם מבינים עברית יש להחשיבם כעמי הארץ ואנשים פשוטים שגם הם לא מבינים את כל מה שקוראים. על כך שאל רבינא: "אטו אנן "האחשתרנים בני הרמכים" (אסתר ח, י), מי ידעינן?", וכי תלמידי חכמים מבינים כל מה שקוראים? וכי הם יודעים מה כוונת המילים "האחשתרנים בני הרמכים"? "אלא מצות קריאה ופרסומי ניסא, הכא נמי מצות קריאה ופרסומי ניסא". רש"י שם הסביר: "ופרסומי ניסא – אף על פי שאין יודעין מה ששומעין, שואלין את השומעין ואומרין מה היא הקרייה הזו, ואיך היה הנס, ומודיעין להן". כלומר אותם שאינם מבינים שומעים את הקריאה ומתעניינים במה מדובר, והשומעים שמבינים מסבירים להם. אם כן נאמר כאן בגמרא באופן ברור: "מצות קריאה ופרסומי ניסא", ומשמע שמלבד חובת הקריאה יש גם ממד של פרסום הנס בעצם ההשתתפות והבנת סיפור המגילה באופן כללי.[[2]](#footnote-2)

1. **מת מצווה או מקרא מגילה**

בגמרא (מגילה ג ע"ב) נאמר:

בעי רבא: מקרא מגילה ומת מצוה, הי מינייהו עדיף? מקרא מגילה עדיף משום פרסומי ניסא, או דלמא מת מצוה עדיף משום כבוד הבריות? בתר דבעיא הדר פשטה: מת מצוה עדיף. דאמר מר: גדול כבוד הבריות שדוחה את לא תעשה שבתורה.

"מת מצווה" הוא מת שאין מי שיקבור אותו. רבא שאל: מה עדיף, לעסוק במת מצווה משום כבוד הבריות או לקרוא מגילה בשל פרסום הנס שבדבר? והשיב שמת מצווה עדיף, מפני ש"כבוד הבריות" דוחה אפילו לא תעשה שבתורה. כוונתו לדין שנזכר בהלכות השבת אבידה. במקום אחד הכתוב אומר: "לא תוכל להתעלם" (דברים כב, ג), ובמקום אחר אומר הכתוב: "והתעלמת" (דברים כב, א). הגמרא (בבא מציעא ל ע"א) יישבה בין הפסוקים: "פעמים שאתה מתעלם, ופעמים שאי אתה מתעלם. הא כיצד? היה כהן והיא בבית הקברות, או שהיה זקן ואינה לפי כבודו... לכך נאמר והתעלמת מהם פעמים שאתה מתעלם". אם כן אין הגמרא שוללת את הנימוק של פרסום הנס בהקשר של מקרא מגילה, אך הוא אינו חזק מספיק כדי לדחות את קבורתו של המת לאחר קריאת המגילה.

1. **הפסקה בעת מקרא מגילה**

עניין פרסום הנס בקריאת המגילה נידון גם במסכת ברכות (יד ע"א):

בעא מיניה אחי תנא דבי רבי חייא מרבי חייא: בהלל ובמגילה מהו שיפסיק? אמרינן קל וחומר: קריאת שמע דאורייתא פוסק, הלל דרבנן מבעיא, או דלמא פרסומי ניסא עדיף? אמר ליה: פוסק ואין בכך כלום.

השאלה היא האם אדם שאומר הלל או קורא מגילה, יכול לשאול שלום או להשיב שלום מפני הכבוד או מפני היראה? באמצעות לימוד קל וחומר מקריאת שמע אפשר ללמוד שיש לו להפסיק - אם קריאת שמע שהיא מצווה מהתורה מפסיק ומשיב או שואל שלום, ברור שבעת אמירת הלל שהיא חובה מדרבנן רשאי להפסיק, או שמא בשל פרסום הנס יהיה אסור להפסיק? על כך השיב ר' חייא: "פוסק ואין בכך כלום". רבינו יונה (ברכות ז ע"ב בדפי הרי"ף) הסביר:

קשה הלשון "ואין בכך כלום" שהיה די לו לומר פוסק? אלא שנוכל לישבו ולומר דהכי קאמר: פוסק כמו בקריאת שמע. ומשום פרסומי ניסא דקאמרת, אין בכך כלום ומותר. אבל ודאי הפסק אחר לשיחה בעלמא אסור ואפילו בין פרק לפרק.

לפי ר' חייא יש אכן ממד של פרסום הנס במקרא מגילה, אך אין זה משפיע על שאלת הפסק בעת קריאת המגילה.[[3]](#footnote-3)

סיכום כל המקורות הללו מלמד שיש ממד של פרסום הנס בקריאת המגילה והעובדה שיש השומעים את הקריאה אך לא מבינים את שנקרא, מספיקה כדי לצאת ידי חובה, מאחר שבאופן זה מתפרסם הנס. אמנם ממד זה לא מספיק כדי לדחות טיפול במת מצווה, וכדי למנוע הפסקה לצורך השבת תשובה מפני היראה ומפני הכבוד בעת מקרא מגילה.

**ב. ראשונים – משום פרסומי ניסא**

ראשונים השתמשו בטעם "משום פרסומי ניסא" בכמה הלכות. הנמקה זו לא נזכרה בגמרא בהקשר להלכות אלו.

**1. יחיד או במסגרת ציבורית בימים בהם קוראים מגילה**

במשנה (מגילה ב ע"א) נאמר שבני הכפרים יכולים לקרוא המגילה בי"א, י"ב, י"ג באדר, כשהם חלים ביום שני או חמישי. ימים אלה נקראים ימי הכניסה. על אופן הקריאה של המגילה בימים אלו ובפורים עצמו, נאמר בגמרא (מגילה ה ע"א):

אמר רב: מגילה, בזמנה – קורין אותה אפילו ביחיד, שלא בזמנה – בעשרה. רב אסי אמר: בין בזמנה בין שלא בזמנה בעשרה.

רש"י (שם) הסביר את דברי רב ורב אסי:

שלא בזמנה – כגון כפרים המקדימין ליום הכניסה, אין קורין אותה אלא בעשרה, דבעינן פרסום ניסא.

ורב אסי אמר בין בזמנה בין שלא בזמנה – מצוה לחזר אחר עשרה, משום פרסומי ניסא. אבל אי לא אשכח עשרה לא אמר רב אסי דלא ליקרי, שאין איסור קריאתה ביחיד, אלא מצוה לקרותה בעשרה.

לדברי רב יש לקרוא את המגילה שלא בזמנה במסגרת עשרה בלבד, מפני שבמסגרת זו יפורסם הנס. לדברי רב אסי בין בזמנה ובין שלא בזמנה יש לקרוא במסגרת עשרה כדי שיתפרסם הנס. רש"י כתב שרב אסי מסכים שזו רק מצווה לחזר שיהיו עשרה "משום פירסומי ניסא", אך אין זה מעכב וניתן לקרוא מגילה גם ביחיד.

ראשונים אחרים הרחיבו עוד את הערך בקריאה במסגרת עשרה. הריטב"א (מגילה שם) כתב:

דמודה רב שמצוה מן המובחר לקרותה בציבור ברוב עם כל מאי דאפשר משום פרסומי ניסא ומשום "ברוב עם הדרת מלך" (משלי יד, כח). אלא שהוא אומר דבזמנה מיהת אינו חייב לטרוח ולקבץ עשרה מן השוק. ורב אסי סבר שחייב הוא לחזור אחר עשרה אפילו בזמנה.

הריטב"א הסביר את דברי רב: לקרוא מגילה בעשרה בזמנה זו מצווה מן המובחר, משום פרסום הנס "וברוב עם הדרת מלך". אלא שבזמנה אין חובה לטרוח שיהיה בעשרה ואילו לפי רב אסי גם בזמנה יש לטרוח ולקרוא בעשרה בשל הנימוקים הללו. [[4]](#footnote-4)

יתרה מזו, גם עשרה שמתכנסים ביחד, וכל אחד מהם קורא המגילה לעצמו, גם זה נקרא פרסום הנס בעשרה. כך כתב הרב אברהם ישעיהו קרליץ (חזון איש, אורח חיים, סי' קנה – בסוף):

דין עשרה אינו באחד קורא ותשעה שומעים. אלא אפילו כל אחד קורא במגילה שלו, כדתנן (מגילה יז ע"א) "היה כותבה... אם כיון ליבו יצא", ובגמרא (שם יח ע"ב) "דמנחה מגילה קמיה וקרי לה מינה פסוקא פסוקא וכתב לה", ולרב אסי דאפילו בזמנה בעי עשרה (מגילה ה ע"א), ולדעת הרי"ף דעשרה מעכב, מוכח מכאן דאף על גב דקרי לעצמו מכל מקום מקרי עשרה. ונראה דאף על גב דאין קורין כולם יחד בשוה, אלא אחד ממהר קריאתו ואחד מרבה במתינות, אין בכך כלום כמו הכא דקרי וכותבה ואינו מכון עם הציבור, מכל מקום יצא אפילו לרב אסי, דלא משמע כלל דאיירי דהציבור ממתין עליו עד שיכתוב, וכן הדין נותן דגם בתפילת עשרה כל שקבעו בבת אחת מקרי ציבור אף שאחד מזדרז ואחד מתעכב, וכל שכן הכא במגילה דאין צריך עשרה רק משום פרסומי ניסא, ואף אם היחיד מתאחר וגומר קריאתו אחר הציבור מקרי ציבור, דכן הוא בכותבה.

עצם ההתכנסות של עשרה ביחד למקרא מגילה, אף שכל אחד קורא לעצמו, נחשבת קריאה בציבור.

רבנו גרשום (מובא במרדכי מגילה סי' תשפב) כתב שאף על פי שהלכה כרב אסי וצריך לקרוא בעשרה, גם יחיד צריך לקרוא ללא ברכה "משום פרסומי ניסא". מכאן שפרסומי ניסא מתקיים גם כשאדם יחיד קורא מגילה.

**2. ביטול עבודה במקדש וביטול בית המדרש לטובת מקרא מגילה**

בגמרא (מגילה ג ע"א) נאמר:

אמר רב יהודה אמר רב: כהנים בעבודתן ולוים בדוכנן וישראל במעמדן, כולן מבטלין עבודתן ובאין לשמוע מקרא מגילה. תניא נמי הכי כהנים בעבודתן ולוים בדוכנן וישראל במעמדן כולן מבטלין עבודתן ובאין לשמוע מקרא מגילה. מכאן סמכו של בית רבי שמבטלין תלמוד תורה ובאין לשמוע מקרא מגילה. קל וחומר מעבודה. ומה עבודה שהיא חמורה מבטלינן, תלמוד תורה לא כל שכן?

ראשונים עוסקים בשאלה מדוע דחייה של קיום מצווה נקרא ביטול, הרי יעשו את העבודה במקדש אחר כך, וכן ילמדו תורה אחר כך. התוספות (שם ד"ה מבטלין) שאלו עוד:

וא"ת ויעשו עבודתן מיד ואחר כך יקראו המגילה לבדם וי"ל דטוב לקרות עם הצבור משום דהוי טפי פרסומי ניסא.

פרסום הנס בקריאת המגילה הוא כשהקריאה נעשית בציבור, ועל כן על הכהנים לקרוא את המגילה עם הציבור ואחר כך יעבדו את עבודתם.

מספר הכהנים שעסקו בהקרבת התמיד הוא שלושה עשר (משנה יומא ב, ג), ואף שהיה להם מניין, היה עליהם לצאת ולקרוא מגילה עם ציבור גדול יותר.[[5]](#footnote-5) נראה להסביר שמאחר שהכהנים הם קבוצה קבועה, תיקנו חכמים שהם לא יקראו מגילה לבדם בתוך המסגרת שלהם, אלא יקראו מגילה עם ציבור מגוון ורחב יותר.[[6]](#footnote-6)

בעקבות גמרא זו כתב רבנו יצחק אור זרוע (אור זרוע, חלק ב – הלכות מגילה סימן שסח):

...לפי שכל היום היה להם לעבוד עבודה והיו מבטלין תלמוד תורה כדי לשמוע מקרא מגילה עם הצבור משום פרסומי ניסא, הילכך אותם בני אדם שמניחים בית הכנסת והולכין לבתיהם וקורין מגילה בביתם, אינם עושים בטוב. אלא צריך לבוא עם אשתו וילדיו לבית הכנסת לשמוע מקרא מגילה משום פרסומי ניסא. דהא אפילו תלמוד תורה מבטלין לכך, מיהו אם משום פחד או סכנה מותר.[[7]](#footnote-7)

**3. קראה למפרע**

במשנה (מגילה ב, א) נאמר: "הקורא את המגילה למפרע – לא יצא". מדובר על מי שקרא את המגילה שלא כסדר כתיבתה. הרב מנחם המאירי (מגילה יז ע"א) הסביר את טעם הדין:

הקורא את המגלה למפרע – והוא ענין הקדמת המאוחר – לא יצא. שאין פרסום נס בקריאה זו, וכן שאינה קריאה כלל.

יש לקרוא המגילה לפי סדר ההתרחשות של האירועים, מפני שרק כך אפשר להבין את סדר התרחשות האירועים ואת גודל הנס ובאופן זה יתפרסם הנס. המאירי כתב שני נימוקים מדוע הקורא למפרע לא יצא. לפי ההסבר שאין פרסום נס בקריאה כזו אזי יש לפרש שאמנם הקורא קרא את המגילה אך יש פגם במשמעות פרסום הנס, ואילו לפי ההסבר השני קריאה למפרע איננה קריאה כלל.

**4. קריאה במגילה שאינה בין ספר כתובים**

בגמרא (מגילה יט ע"א) נאמר:

אמר רב יהודה אמר שמואל: הקורא במגילה הכתובה בין הכתובים – לא יצא.

רש"י (שם) הסביר שמדובר בספר שבו כל ספרי הכתובים והוא נראה כמו ספר תורה. בספר זה נכללת גם מגילת אסתר. מי שקורא את המגילה בציבור בכזה ספר, לא יוצא ידי חובה. הסיבה היא: "דבעינן אגרת לעצמה, דמיפרסם ניסא טפי, דכי קוראה בין הכתובים נראה כקורא במקרא". יש לקרוא במגילה שבה מופיעה רק מגילת אסתר. המגילה נקראת גם "אגרת" (אסתר ט, כט), ואף גוללים ומקפלים אותה כמו אגרת, וכך מייחדים אותה מבין שאר ספרי הכתובים. מי שקורא אותה מתוך ספר הכתובים נראה כמי שסתם קורא בהם, ולא מפני שהוא מקיים מצוות מקרא מגילה. כשקוראים במגילת אסתר והיא גלולה כאגרת "מיפרסם ניסא טפי".

הטור אורח חיים (הלכות מגילה ופורים סימן תרצא) כתב עוד בעניין זה:

וצריך שיהא כתובה לבדה, שלא תהא מחוברת עם הספרים. ואם היא מחוברת עמהם וקרא בה, ביחיד יצא בלבד שתהא נגללת כספר תורה, אבל בצבור לא יצא... כתב בעל העיטור ז"ל הא דאמרינן בצבור לא יצא, פי' בבית הכנסת שהוא מקום צבור ובעי פרסומי ניסא. אבל שלא בבית הכנסת אפילו בי' יצא. ולי נראה דכל י' מקרי צבור לכל דבר, ואין חילוק אם הם בבית הכנסת או לא.

לפי בעל העיטור פרסום הנס מתקיים רק בקריאה בבית כנסת, ולפי הטור בכל מסגרת שיש עשרה גם אם הם אינם מתפללים בבית כנסת, יש בזה פרסום הנס.

5. ברכת שהחיינו בקריאת המגילה ביום

בגמרא (מגילה ד ע"א) נאמר: "ואמר רבי יהושע בן לוי: חייב אדם לקרות את המגילה בלילה ולשנותה ביום". ראשונים עסקו בשאלה האם יש לברך שהחיינו גם בקריאת המגילה בפעם השנייה – ביום. התוספות (שם ד"ה חייב) הביאו את דברי ר"י שאמר שגם ביום יש לברך שהחיינו והוא מנה מספר נימוקים לטענתו. הראשון הוא:

אומר ר"י דאף על גב דמברך זמן בלילה חוזר ומברך אותו ביום, דעיקר פרסומי ניסא הוי בקריאה דיממא.

לר"י ברור שבמקרא מגילה יש פרסום הנס. החידוש בדברי ר"י הוא שבקריאת המגילה ביום, אז הוא עיקר פרסום הנס ולא בקריאה של הלילה שקדם.[[8]](#footnote-8)

6. דרשה בעניינו של יום כשחל פורים בשבת ואין קוראים בו המגילה

כשפורים חל בשבת, אמנם אין קוראים מגילה בשבת, אך בגמרא (מגילה ד ע"א) נאמר: "ואמר ר' יהושע בן לוי: פורים שחל להיות בשבת, שואלין ודורשין בענינו של יום". התוספות (שם ד"ה פורים) מסבירים מדוע דווקא בשבת בה חל פורים יש להקפיד ולדרוש בעניינו של יום, ומדוע לא נאמרה הלכה דומה גם כשפורים חל ביום חול:

פורים שחל להיות בשבת – דווקא בשבת. לפי שאין קורין המגילה משום גזירה דרבה. אבל בחול אין צריך, שהרי קורין המגילה וטפי איכא פרסומי ניסא.

אין קוראים מגילה בשבת בשל דברי רבה: "הכל חייבין בקריאת מגילה ואין הכל בקיאין במקרא מגילה. גזירה שמא יטלנה בידו וילך אצל בקי ללמוד, ויעבירנה ארבע אמות ברשות הרבים" (מגילה ד ע"ב). אשר על כן יש לשאול ולדרוש בעניינו של יום במקום קריאת המגילה. אך ביום חול אין צורך לומר שיש לדרוש בעניינו של יום "שהרי קורין המגילה, וטפי איכא פרסומי ניסא". הדרשה בעניינו של יום בשבת שבה חל פורים, נועדה לספר ולפרסם הנס, אך ביום חול אין צורך לספר ולדרוש, כי קריאת המגילה עצמה היא הדרשה בעניינו של יום, ועל ידי קריאת המגילה "טפי איכא פרסום הנס". על פי הרשב"א (מגילה שם) מקרא המגילה בזמנו הוא פרסום הנס והדרשה בפורים שחל בשבת כשאין קוראים בה מגילה היא גם כן פרסום הנס:

משום דכיון דאין קורין בו ביום את המגלה וליכא פרסומי ניסא בו ביום, משום הכי מצריך לדרוש בו ביום בהלכותיו כדי לפרסם ניסו בפה ביומו.[[9]](#footnote-9)

הקריאה במגילה היא פרסום הנס, ובשבת כשאין קוראים המגילה יש לדרוש בעניינו של יום ובכך לפרסם הנס.

**7. קריאת פסוקים מסוימים במגילה ע"י כל הציבור**

הרב אהרון ברבי יעקב הכהן (אורחות חיים חלק א הלכות מגלה ופורים; ספר כלבו סימן מה) כתב:

ונהגו לרוב פרסום הנס לקרוא כל הקהל קול רם ד' פסוקים של גאולה ואח"כ חוזר החזן וקוראן אחריהן. והם: "איש יהודי", "ומרדכי יצא", "ליהודים היתה אורה". "כי מרדכי". ויש מקומות אין אומרים "איש יהודי" ואומרים אחרים. הכל הולך אחר המנהג.[[10]](#footnote-10)

הלבוש (אורח חיים סימן תרפט) הציג זאת כך:

נוהגין להביא קטנים וקטנות לשמוע מקרא מגילה לחנכם במצות פרסום ניסא. ומטעם זה נוהגין הקהל לקרות אלו הפסוקים בקול רם שהם עיקר התחלת הנס וסופו, והם "איש יהודי", "ומרדכי יצא", "ליהודים היתה אורה". "כי מרדכי", כדי לעורר את הקטנים שלא ישנו ויתנו לבם על הקריאה, ומקרין אותם הפסוקים כדי לחנכם.

מנהג זה נועד להרבות בפרסום הנס, ולפי הלבוש יש מצווה להביא ילדים קטנים וילדות קטנות לשמוע מקרא מגילה כדי לחנכם לפרסם הנס. פרסום הנס באופן זה נעשה בעת מקרא המגילה. והוא הרחבה של מקרא מגילה.[[11]](#footnote-11)

**ג. הקריאה והפרסום – היחס ביניהם**

ממכלול המקורות עולה שיש חובת קריאה וכן פרסום הנס, והדבר נאמר באופן ברור ע"י רבינא (מגילה יח ע"א): "מצות קריאה ופרסומי ניסא". מה היחס בין שני המרכיבים הללו?

הרב יוסף ראזין, הרוגוצ'ובר (צפנת פענח הל' מגילה א, ג) כתב כך:

הנה דין של מגילה, נראה לי דיש בה שתי מצוות. א. הקריאה גופא שזה תיקון. ב. משום פרסום הנס. וזה מבואר במגילה ד' י"ח ע"א וברכות ד' י"ד ע"א.[[12]](#footnote-12)

אכן בשני המקורות שציין הצפנת פענח מופיע פרסום הנס בנוסף לחובת מקרא מגילה, וכפי שנזכר לעיל. אך הוא מוסיף שאלו שתי מצוות שמשלימות זו את זו ויש מצבים שבהם אדם קיים את חובת הקריאה אך לא את חובת הפרסום ועל כן מוטל עליו להשלים חובה זו גם כן:

והנה הך מצוה של פרסום הוא ברבים, ואם קרא ביחיד אף דיצא ידי מצוה לדידן, מ"מ י"ל דלמצות פרסומי ניסא צריך עוד הפעם לקרותה ברבים ודי בזה אף בקטן. וזהו מה דאמרינן בירושלמי (מגילה ב, ה) ובתוספתא (מגילה ב, ז-ח) ד"מכאן ואילך נהגו לקרותה ברבים" אף קטנים, רצה לומר לפרסום.

כוונת הצפנת פענח היא לאמור בתוספתא ובירושלמי כדלהלן:

נשים ועבדים וקטנים פטורין, ואין מוציאין את הרבים ידי חובתן

אמר ר' יהודה: קטן הייתי וקריתיה לפני ר' טרפון בלוד וקבלני.

אמר רבי: קטן הייתי וקריתיה לפני ר' יהודה באושה והיו שם זקנים ולא אמר אחד מהן דבר.

אמרו לו: אין מביאין ראיה מן המתיר.

מיכן ואילך הונהגו קטנים שיהו קורין אותה לרבים.

לפיו יש להבחין בין חובת הקריאה לחובת הפרסום, ומי שקרא ולא פרסם, צריך לקרוא פעם נוספת במסגרת ציבור כדי לצאת ידי חובת הפרסום. זהו חידוש גדול, שהרי לפי רב מגילה בזמנה נקראת ביחיד, ואף לפי רב אסי שמגילה בזמנה נקראת גם כן בעשרה, זו אינה חובה, ואם קרא ביחיד יצא ידי חובה. ההוכחה מהירושלמי לא מובנת. אין כל אזכור בירושלמי שהקריאה של הקטן בבית הכנסת היא למלא את חובת הפרסום, ובפשטות לפי הירושלמי הכוונה היא שקטן יכול להוציא ידי חובת הקריאה במסגרת הקריאה בבית הכנסת. עניין פרסום הנס שבמקרא מגילה לא נזכר כלל בתלמוד הירושלמי.

הצפנת פענח המשיך וכתב עוד:

והנה גבי יום הכניסה, הקריאה לא הוה רק משום פרסום ולא משום מצות קריאה, כי אז אין שייך מצוה.

התקנה של יום הכניסה נועדה לאפשר לבני הכפרים לצאת ידי חובה, ולא רק לפרסם הנס. מדובר על אלו שאולי לא יודעים לקרוא המגילה, שאין להם מגילה ואין להם מסגרת של ציבור לקרוא שם מגילה, בשבילם התקינו שבימים שממילא הם מתאספים בכרך, שיקראו בו מגילה, אך המטרה הייתה שיצאו ידי חובה הקריאה. בדברי תנאים וכאמור גם בתלמוד ירושלמי, לא נזכר כלל עניין פרסום הנס במקרא מגילה.[[13]](#footnote-13)

כאמור, קשה לקבל את דברי הצפנת פענח שחובת הקריאה והפרסום הן שתי חובות נפרדות, ואת ההוכחות לטענה זו.

בסוף דבריו הזכיר הצפנת פענח את פרסום הנס בחנוכה: "וגם גבי חנוכה גם כן. יש בנרות שתי מצוות. אחד המצווה, והשני משום פרסומי ניסא כמבואר בכמה מקומות".

הרב משה פיינשטיין (שו"ת אגרות משה, אורח חיים חלק ד סי' קה, ז) למד מהיחס שבין חובת מקרא המגילה לבין חובת הפרסום לחובת הדלקת נרות חנוכה ופרסום הנס בחנוכה:

אם פירסום הנס מעכב במצות נר חנוכה. הנה לע"ד מסתבר בפשיטות דגם נר חנוכה אין הפרסומא ניסא עיכוב לעצם חיוב הדלקת הנרות לומר דבליכא ענין דפרסומי ניסא שהוא נמצא במקום שליכא אינשי יפטר לגמרי. דמאי שנא ממגילה דצריך לקרוא אף כשהוא יחיד בביתו? ופשוט זה כל כך עד שכתב רש"י במגילה דף ה' ע"א על ר' אסי דאמר בין בזמנה בין שלא בזמנה בעשרה, דהוא רק מצוה לחזר אחר עשרה, אבל אי לא אשכח עשרה לא אמר ר' אסי דלא ליקרי.

לדברי הרב פיינשטיין, יש להבחין בין חובת ההדלקה לחובת הפרסום. ניתן לצאת ידי חובת מקרא מגילה גם כשקורא ביחיד. לפי רב אסי יש לחזר אחר עשרה, אך אין זה מעכב. אין תלות בין חובת הקריאה לבין הצורך לפרסם הנס. הרב פיינשטיין המשיך:

ולא דמי להא דשלא בזמנה בעשרה דהוא עיכובא, דבלא עשרה אין קורין אותה בכפרים דליכא פרסום ניסא, משום דכיון שעדיין ליכא חיוב דודאי על הכפרים ליכא חיוב לקוראה קודם פורים אלא שהוא רשות, ולכן צריך לכל הפחות שיהיה באופן שיהיה פרסומי ניסא, דאם לא כן ליכא שייכות כלל אף לימים אלו דמי"א באדר לקרא.

ואף להיש מפרשים שהביא הרא"ש (מגילה א, ו) דשלא בזמנה הוא כגון י"ד שחל בשבת, נמי הוא משום דעדיין לא שייך יום זה לפורים.

ולפי מה שבארתי שהוא הנכון, הרי לכולי עלמא אף לר' אסי איכא עצם המצוה שהוא בשביל הנס גם ביחיד אף כשליכא פרסום, ואף אם לא נימא כן אליבא דר' אסי הרי על כל פנים לדינא שהלכה כרב, הא ודאי עצם המצוה שהוא בשביל הנס הוא גם ביחיד.

מאחר שאפשרו לבני הכפרים שמקדימים וקוראים מי"א באדר ואילך, לקרוא שלא ביום הפורים, התקנה הייתה שיקראו רק בעשרה כדי שלפחות יהיה בדבר פרסום הנס, אך אין ללמוד משם על קריאה בפורים עצמו. ומכאן הסיק הרב פיינשטיין בנוגע לחנוכה:

ואם כן גם בחנוכה מסתבר שהוא כן בעצם המצווה הוא אף ליחיד שלא שייך שיתפרסם. אלא דענין הפרסום הוא עוד דין דצריך לעשות המצוה בפרסום, ולכן אף כשאחד נמצא במקום שליכא שום איש צריך להדליק בברכה ולא שייך לפוטרו מהדלקה כשליכא אינשי.

...והנה אתה רואה מזה איך הוא לדינא. אבל המגן אברהם (אורח חיים סי' תרעב ס"ק ו) דסובר דבחנוכה הוי פרסומי ניסא עיכוב בהמצוה, גם רווק יסבור שפטור, ואם יביא אתו איזה איש, גם להמגן אברהם יצטרך לברך, ואם אחד בא כשבני ביתו ישנים אם הביא עמו איזה אינשי, דאינשי אחריני ודאי טוב רק שסגי בהיכר דבני הבית לבד...

אבל דברי המגן אברהם תמוהין, וצריך להדליק בברכה אף כשבני הבית ישנים ואף כשהוא רק לבדו בבית, וגם רק לבדו בכל העיר, צריך להדליק בברכה וכדבארתי, וכדהביא המשנה ברורה בשער הציון גם מחמד משה (סי' תרעב, ס"ק יז), וגם הסכים שמי שרוצה לנהוג כוותיה אין מוחין, ולא קשה כלום ואדרבה כן מוכרחין לעשות כדלעיל. דודך אוהבך בלו"נ [=בלב ונפש], משה פיינשטיין.

הרב פיינשטיין חלק על המגן אברהם שתלה את יכולת הפרסום בחובת ההדלקה. לפי הרב פיינשטיין, אין תלות כזו. גם מי שהוא לבדו במקום שבו הוא נמצא, ובכל שעות הלילה, עליו להדליק ולברך.[[14]](#footnote-14)

סיכום ביניים: לפי הצפנת פענח יש חובה לקרוא ויש חובה לפרסם, ושתיהן תלויות זו בזו, ואילו לפי הרב משה פיינשטיין, אכן יש חובה לקרוא ויש חובה לפרסם, אך אין תלות בין שתי החובות.

אנו נציע דרך אחרת להבין את היחס שבין שתי החובות הללו. את קריאת המגילה בציבור יש לראות יחד עם קריאות נוספות של פסוקים בציבור. לכל קריאה מטרה אחרת.

1. קריאה בתורה ביום שני חמישי, בשבת בבוקר ובמנחה

הרמב"ם (הל' תפילה יב, א), ניסח על פי הגמרא (בבא קמא פב ע"א), את מטרתה של התקנה לקרוא בתורה בבית הכנסת בשני וחמישי ובשבת בבוקר ובמנחה:

משה רבינו תיקן להם לישראל שיהו קורין בתורה ברבים בשבת ובשני ובחמישי בשחרית, כדי שלא ישהו שלשה ימים בלא שמיעת תורה. ועזרא תיקן שיהו קורין כן במנחה בכל שבת משום יושבי קרנות.[[15]](#footnote-15)

על חובת השמיעה של קריאת התורה, ניתן ללמוד מהמסופר בגמ' (ברכות ח ע"א):

אמר רב הונא בר יהודה אמר רבי מנחם אמר רבי אמי: מאי דכתיב (ישעיהו א, כח) "ועוזבי ה' יכלו" – זה המניח ספר תורה ויוצא. רבי אבהו נפיק בין גברא לגברא. בעי רב פפא: בין פסוקא לפסוקא מהו? תיקו. רב ששת מהדר אפיה וגריס, אמר: אנן בדידן ואינהו בדידהו.

התוספות (שם, ד"ה רב ששת מהדר אפיה וגריס), שאלו:

וא"ת והא אמרינן בסוטה (פ"ז ד' לט.) מאי דכתיב "וכפתחו עמדו כל העם" (נחמיה ח, ה) כיון שנפתח ספר תורה אסור לספר אפילו בדבר הלכה?

התוספות כתבו מספר הסברים ואחד מהם הוא הסברו של הרי"ף (מגילה יד ע"א בדפי הרי"ף):

ורב אלפס כתב דהלכות גדולות מפרשי דוקא שיש שם עשרה אחריני אז יכול ללמוד. אבל אין שם עשרה כי אם עמו לא. והכא מיירי שהיו שם עשרה בלא הוא. ועוד תירץ האלפסי שאני רב ששת שתורתו אומנתו הוא. ואנן מסתבר לן כי האי תירוצא.

מתירוצו של רב אלפס בשם הלכות גדולות, ניתן להבין, שהעיקרון בתקנת קריאת התורה הוא, שהתורה תיקרא בציבור – בתוך עשרה שומעים, ולכן כשראה רב ששת שיש עשרה בלעדיו, ישב ולמד תורה.

אם כן תקנת קריאה בתורה בציבור היא חובת שמיעה ולא חובה לימודית של התורה.

2. קריאה בתורה במעמד הקהל

פעם בשבע שנים, בחג הסוכות במוצאי שנת שמיטה, מצווה להיקהל במקום אשר יבחר ה' ושם "תקרא את התורה הזאת נגד כל ישראל באזניהם. הקהל את העם האנשים והנשים והטף וגרך אשר בשעריך למען ישמעו ולמען ילמדו ויראו את ה' אלהיכם ושמרו לעשות את כל דברי התורה הזאת. ובניהם אשר לא ידעו ישמעו ולמדו ליראה את ה' אלהיכם" (דברים לא, יא-יג). המטרה היא לשמוע את הקריאה בתורה, מפי המלך (משנה סוטה ז, ח). הרמב"ם (הל' חגיגה ג, ד-ו) מדגיש את החובה לשמוע את קריאת המלך, גם אם אי אפשר לדקדק בקריאתו:

ומביאין בימה גדולה... כדי שישמעו קריאתו וכל ישראל העולים לחג מתקבצין סביביו... וגרים שאינן מכירין חייבין להכין לבם ולהקשיב אזנם לשמוע באימה ויראה וגילה ברעדה כיום שניתנה בו בסיני. אפילו חכמים גדולים שיודעים כל התורה כולה חייבין לשמוע בכוונה גדולה יתרה. ומי שאינו יכול לשמוע מכוין לבו לקריאה זו. שלא קבעה הכתוב אלא לחזק דת האמת, ויראה עצמו כאילו עתה נצטוה בה ומפי הגבורה שומעה, שהמלך שליח הוא להשמיע דברי הא-ל.

גם במניין המצוות הקצר (מצווה טז) הגדיר הרמב"ם את מצוות הקהֵל כך:

להקהיל את העם לשמוע התורה במוצאי שביעית שנאמר "הקהל את העם".

הפעולה של הקריאה במעמד הקהל מטרתה העיקרית היא שהעם כולו ישמע את פסוקי התורה, יתרשם מעצם הנוכחות במעמד. יש דמיון רב בין "מעמד הקהל" לבין חובת הקריאה בתורה בציבור בימים שני וחמישי ובשבת. המטרה היא דומה, לשמוע את פסוקי התורה. [[16]](#footnote-16)

מה המטרה של קריאת מגילת אסתר בציבור?[[17]](#footnote-17)

3. קריאת מגילה בפורים

דברי רבינא (מגילה יח ע"א) "מצות קריאה ופרסומי ניסא", כוונתם להסביר את מטרת הקריאה. אין מדובר על שני מרכיבים, אלא על המצווה ומטרתה. הקריאה נועדה לפרסם את הנס בפני הקורא והשומעים.

יש הלכות שנומקו בטעם של פרסום הנס שחידדו את ערך שמיעת המגילה בציבור. המצווה המובחרת היא שלפחות עשרה אנשים ישמעו את הקריאה, וככל שיותר שומעים ביחד, פרסום הנס גדול יותר וברוב עם הדרת מלך. אשר על כן יש ערך וחשיבות לחזר אחר עשרה שומעים, אם כי גם אם אין עשרה אין זה מעכב וניתן לקרוא (מגילה ה ע"א). כמו כן מבטלים עבודה ותלמוד תורה לשם מקרא מגילה בציבור כי אז פרסום הנס גדול יותר. פרסום הנס בעת מקרא המגילה הוא חלק מהמצווה, וכמו שהגדיר זאת הנצי"ב (העמק שאלה, פרשת ויחי, אות ה): "מבטלין תלמוד תורה בשביל פרסומי ניסא שהוא מגוף המצווה".[[18]](#footnote-18)

הלכות אחרות הקשורות לפרסום הנס: גם יחיד הקורא את המגילה צריך לקרוא אותה כסדר כתיבתה משום שרק כך הנס מתפרסם גם אצל הקורא ביחיד, מגילה כשרה היא המגילה הכתובה בפני עצמה ולא כחלק מספרי הכתובים. בכך שהקורא מחזיק רק את מגילת אסתר בידו, הוא מחשיב את מעמדה ומקומה. עיקר פרסום הנס הוא ביום, ועל כן לפי חלק מהראשונים יש לברך שהחיינו גם בקריאה השנייה ביום. כאמור, קריאת המגילה היא פרסום הנס, ובפורים שחל בשבת ואין קוראים מגילה, יש להשלים זאת ולדרוש בעניינו של יום. גם ההלכות שבהן דנו בגמרא (מגילה ג ע"ב) – מה עדיף, מקרא מגילה בשל פרסום הנס או קבורת מת מצווה בשל כבוד המת, לא נאמרו כשקוראים את המגילה בציבור. כך גם כשדנו בגמרא (ברכות יד ע"א) האם ניתן להפסיק בעת מקרא מגילה לשאול ולהשיב, אין מדובר כשקריאת המגילה היא בציבור. שאלה כזו יכולה להישאל גם כשאדם קורא מגילה ביחיד וכשם שההלל שנזכר שם נקרא ביחיד וקריאת שמע גם כן היא נקראת ביחיד.[[19]](#footnote-19)

פרסום הנס מתקיים גם אצל הקורא היחיד. זאת ניתן ללמוד גם כן מהלכות חנוכה על פי דברי הרמב"ם.[[20]](#footnote-20) הרמב"ם פתח את הלכות חנוכה ברקע ההיסטורי והאמוני של מועד זה, ואחר כך הסביר את תקנת הדלקת הנרות (הל' חנוכה ג, ג):

ומפני זה התקינו חכמים שבאותו הדור שיהיו שמונת הימים האלו, שתחלתן מליל חמשה ועשרים בכסלו, ימי שמחה והלל, ומדליקין בהן הנרות בערב על פתחי הבתים בכל לילה ולילה משמונת הלילות, להראות ולגלות הנס.

בהלכה הבאה (הלכה ד) עסק הרמב"ם בחובת ההדלקה ובברכות. בהלכות הבאות, עד סוף פרק ג, עסק בהלכות ההלל (בחנוכה וביתר ימות השנה), ובפרק ד עסק בדיני ההדלקה. נראה שהרמב"ם הוסיף את הנימוק לעצם תקנת ההדלקה במסגרת ענייני ההלל, כדי לומר שההדלקה כלפי חוץ על פתחי הבתים היא חלק מההודאה. כך אפשר ללמוד מקור נוסף ברמב"ם (הל' חנוכה ד, יב) שם הוא חזר על הערך והצורך להודיע את הנס, בהלכה העוסקת בחובתו של אדם עני להשיג שמן ונרות עבור נר חנוכה:

מצות נר חנוכה מצוה חביבה היא עד מאד. וצריך אדם להזהר בה, כדי להודיע הנס ולהוסיף בשבח האל והודיה לו על הנסים שעשה לנו. אפילו אין לו מה יאכל אלא מן הצדקה שואל או מוכר כסותו ולוקח שמן ונרות ומדליק.

פרסום הנס הוא חלק מחובת ההודאה על הנס, אך לא חלק מחובת ההדלקה. אכן גם על ידי ההדלקה ניתן לפרסם את הנס, אך הפרסום במהותו הוא שבח לה', נוסף על ההלל הנאמר בימי החג וההודאה שבתפילה ובברכת המזון.

כך גם ניתן להבין מדברי הריא"ז (שבת כא ע"ב):

לשנה אחרת קבעום ועשאום שמונה ימים שגומרים בהן את ההלל, ומודים על הנס בהדלקת הנרותומזכירין אותו בתפילה.

כך גם בפורים. הקריאה במגילה מציפה את זיכרון הנס וגודלו, והיא עצמה הודאה ושבח לה' על הניסים שנעשו. "קריאתה זו היא הללה" (מגילה יד ע"א). כל ההלכות שנומקו בטעם של פרסום הנס נועדו לחדד ולדייק את הקריאה במגילה כדי שיהיה ניתן להשיג את המטרה – קריאה לשם פרסום הנס. בקריאה בציבור הפרסום גדול יותר, אך פרסום הנס לא מותנה בנוכחותם של אחרים. גם בקריאה של יחיד יש פרסום הנס, בהיות היחיד קורא ומספר בשבח ה' ונסיו. בכך הוא מוסיף בשבח האל והודיה לו על הניסים שנעשו לנו.[[21]](#footnote-21)

ד. "שציוונו על מקרא מגילה" / "שציוונו להדליק נר של חנוכה", "שעשה ניסים"

על מצוות נר חנוכה ומקרא מגילה מברכים שלוש ברכות דומות, ברכת המצוות על פעולת המצווה – "וציונו על מקרא מגילה" או "וציונו להדליק נר [של] חנוכה", וכן מברכים ברכת השבח "שעשה ניסים לאבותינו בימים ההם בזמן הזה", וכן גם ברכת שהחיינו בתחילת קיום המצווה.

הברכה על מקרא מגילה מופיעה בתוספתא (מגילה ב, ה):

קראה... בין שבירך לפניה ובין שבירך לאחריה, לאחריה ולא בירך לפניה, לא בירך לא לפניה ולא לאחריה, יצא.

אמר ר' שמעון בן לעזר: מעשה בר' מאיר שקראה בבית הכנסת בטבעון מיושב והיו בני הכנסת יושבין. כיון שגמרה, נתנה לאחר ובירך עליה.

מכאן שלא היה מנהג ברור לברך לפני קריאת המגילה, וכך משמע גם מן המשנה (מגילה ד, א): "מקום שנהגו לברך יברך, ושלא לברך לא יברך".

בתלמוד ירושלמי (מגילה ד, א) לא כתוב בבירור מה נוסח הברכה שמברכים אותם שנוהגים לברך לפני מקרא מגילה. אלא: "תחילה הרי היא ככל שאר מצותיה של תורה. מה שאר כל המצות טעונות ברכה אף זו טעונה ברכה". בהמשך דן הירושלמי במקור החיוב לברך לפני קיום מצווה. אך בתלמוד בבלי (מגילה כא ע"ב) הסביר אביי כך את דברי המשנה בה נאמר: "מקום שנהגו לברך יברך":

אמר אביי: לא שנו אלא לאחריה, אבל לפניה מצוה לברך. דאמר רב יהודה אמר שמואל: כל המצות כולן מברך עליהן עובר לעשייתן.

ובהמשך הסוגיה מופיע: "לפניה מאי מברך? רב ששת מקטרזיא איקלע לקמיה דרב אשי ובריך מנ"ח". מנ"ח היינו שלוש הברכות: מקרא מגילה, שעשה נסים, שהחיינו.

בנוגע לברכות על הדלקת נרות חנוכה נאמרו הדברים באופן ברור יותר (שבת כג ע"א; סוכה מו ע"א):

אמר רב חייא בר אשי אמר רב: המדליק נר של חנוכה צריך לברך.

ורב ירמיה אמר: הרואה נר של חנוכה צריך לברך.

אמר רב יהודה: יום ראשון הרואה מברך שתים, ומדליק מברך שלש. מכאן ואילך מדליק מברך שתים ורואה מברך אחת. מאי ממעט? ממעט זמן. ונימעוט נס? נס כל יומי איתיה.

מאי מברך? מברך "אשר קדשנו במצותיו וצונו להדליק נר של חנוכה".

שלוש הברכות נזכרו כאן. הברכה על ההדלקה נזכרה באופן ברור, ונרמזה גם הברכה על הנס, וכן ברכת הזמן – שהחיינו.[[22]](#footnote-22) לברכה על פעולת המצווה – הדלקת נר חנוכה או הקריאה במגילה, מצטרפת גם ברכה על הנס, וכפי שכתב רב אחאי (שאלתות דרב אחאי, פרשת וישלח שאילתא כו):

וכד מטי יומא דאיתרחיש להו ניסא לישראל, כגוון חנוכה ופורים, מיחייב לברוכי ברוך אשר עשה ניסים לאבותינו בזמן הזה. בחנוכה על שרגא, בפורים על מקרא מגילה.[[23]](#footnote-23)

בדרך כלל בברכות המצוות האחרות, מברכים רק על פעולת המצווה ואין ברכה נוספת. נראה שברכת "על הניסים" נועדה לבטא גם את מטרת ההדלקה או הקריאה שהיא הודאה ושבח לקב"ה "שעשה ניסים לאבותינו בימים ההם בזמן הזה". לשם השוואה, ייעוד הדלקת נרות חנוכה שונה מהדלקת נרות שבת, וייעוד מקרא מגילה שונה מייעוד קריאה בתורה בשני חמישי ושבת. כאמור, ברכת שעשה ניסים היא תוספת ביאור לברכת המצוות.

סיכום

"מקרא מגילה ופרסומי ניסא" זו פעולת המצווה ומטרתה. הקריאה נועדה לפרסם הנס בפני הקורא ובפני השומעים. הקורא גם אם הוא קורא לבדו, מפרסם – משבח בכך את הקב"ה על הניסים שעשה עמנו, וכשהקריאה היא במסגרת ציבור, השבח גדול יותר – "ברוב עם הדרת מלך". הלכות נוספות בהלכות מקרא מגילה שנומקו ע"י ראשונים בטעם של "פרסום הנס" נועדו לחדד ולהגדיר טוב יותר את מטרת הקריאה.

מקרא מגילה היא מצווה שיש בה דמיון רב לקריאה בתורה בבית הכנסת בשני חמישי ובשבת, וכן למצוות הדלקת נר חנוכה שאמנם נתקנה הרבה מאוד שנים לאחר תקנת פורים. קוראים פסוקים במסגרת הציבור כמו קריאה בתורה, אך מטרת הקריאה היא פרסום הנס כמו בהדלקת נר חנוכה.

1. בעניין זה עסק גם: הרב גדעון פרל, "קריאת המגילה בציבור ופרסום הנס", כי שרית, עמ' 155-149. אך אנו נציע כיוונים אחרים. [↑](#footnote-ref-1)
2. הריטב"א (ראש השנה לד ע"א) הסביר מדוע בשופר הברכה היא "לשמוע קול שופר" ובמגילה הברכה היא "על מקרא מגילה". בשופר המצווה היא אכן לשמוע את קול השופר "אבל מקרא מגלה, הקריאה עיקר משום פרסומי ניסא ואפילו קרא ולא שמע ולא הבין יצא, מידי דהוי אנשים ועמי הארץ". [↑](#footnote-ref-2)
3. גם אחרונים עסקו בשאלה מדוע אמר רבי חייא "פוסק ואין בכך כלום". ראה: דברי חמודות ברכות, ב, כ; פני יהושע ברכות יד ע"א; צל"ח שם, ובשו"ת נודע ביהודה או"ח קמא סי' מח; מרכבת המשנה הל' מגילה ג, ט; הרב משה שטרנבוך, שו"ת תשובות והנהגות ג, סי' קיא, ועוד. הגמרא דנה בהפסקה לשאילת שלום, אך במשנה (מגילה ב, ב) יש התייחסות להפסק במקרא המגילה לצורך דרשה: "היה... דורשה... אם כיון לבו יצא, ואם לאו לא יצא". בירושלמי (מגילה ב, ב) נאמר: "ודורשה – ובלבד שלא יפליג עצמו לעניינות אחרים". הרא"ש (מגילה ב, א) כתב: "ודורשה – אף על פי שאסור להפסיק במגילה כדאיתא בפ' שני דמגילה (יז ע"א), והכא כשמשמיע הדרשה לרבים או דורש בינו לבינו נמצא שמפסיק בקריאתה, מ"מ יצא בדיעבד. אי נמי כיון שאינו דורש אלא בענינו של מגילה אין זה חשוב הפסק והכי איתא בירושלמי (שם) ודורשה ובלבד שלא יפליגו דעתם לענינים אחרים". לדבריו בהסבר השני, אם מדובר בדרשה בעניין המגילה מותר לכתחילה להפסיק. הטור הזכיר את דברי הרא"ש הללו, והשולחן ערוך (או"ח סי' תרצ, יג) פסק: "אם היה דורשה, שקורא פסוק במגילה שלימה ודורשו, אם כיון לבו לצאת ידי חובה, יצא. ולא יפסיק בה בענינים אחרים, כשדורשה, שאסור להפסיק בה בענינים אחרים". המשנה ברורה (שם ס"ק מז) כתב שעניינים אחרים הם עניינים שאינם מעניינו של יום, ובשער הציון (שם ס"ק מג) כתב: "דבעינינו של יום לא חשיב הפסק כלל ואפילו לכתחילה שרי. ואין מזה ראיה לקריאת התורה, דהכא כדי לפרסם הנס שרי, כנלענ"ד". בכף החיים (שם ס"ק עט) כתב שיש להפסיק רק "בענינו של המגילה". לדברי המשנה ברורה, דרשה בעניינו של יום בעת קריאת המגילה גם היא פרסום הנס. מעניין שבגמ' (ברכות יד ע"א) הנימוק של פרסום הנס הוא סיבה מדוע שלא להפסיק בקריאה, ואילו לפי המשנה ברורה מותר להפסיק בעניינו של יום בעת קריאת המגילה, דווקא בשל פרסום הנס. נראה שבגמרא מדובר על הפסקה להשיב שלום מפני היראה והכבוד, ואילו בדרשה מדובר על הפסקה לצורך ביאור המגילה והבנתה המעמיקה. ראה עוד בעניין זה בשו"ת נודע ביהודה מהדורא קמא, או"ח סי' מא בהגהה. במספר חסידויות נוהגים לנגן ולרקוד בעת קריאת המגילה. יש מי שרצה לראות גם בזה פרסום הנס. ראה: הרב חיים שרגא שנעעבאלג, "בענין לנגן באמצע קריאת המגילה", אור ישראל (מאנסי), יד (תשנ"ט), עמ' מד-מח. ראה גם: הרב דוד סתיו, "דברי הסבר באמצע קריאת המגילה בפורים", תחומין, לא, עמ' 142-138.

   [↑](#footnote-ref-3)
4. ראשונים חלקו בשאלה האם לפי רב אסי חובה לקרוא בעשרה או שיש לחזר אחר עשרה אך אין חובה לקרוא בזמנה בעשרה. ראה בבעל המאור וברמב"ן (מגילה ג ע"א בדפי הרי"ף) וכן בראשונים נוספים בגמ' שם. במשנה ברורה (סי' תרפח ס"ק כ) כתב: "בקיבוץ עשרה דשלא בזמנה בעי י' [ועיין במאירי דבדיעבד אף ביחיד יוצא ועיין לקמן ס"ס תר"צ במ"ב] אכן אפשר דסגי בקטנים הואיל והוא רק משום פרסומי ניסא". יש להסביר שבקריאה שלא בזמנה בני הכפרים יוצאים ידי חובה של מקרא מגילה, הצורך בעשרה הוא משום פרסומי ניסא, ולכן אפשר שבין העשרה יהיו קטנים. [↑](#footnote-ref-4)
5. הרב מאיר פוזנר, בית מאיר אורח חיים סימן תרפז, ב כתב שאם תהיה אפשרות לכהנים לקרוא בציבור לאחר שהם יעבדו את עבודתם, יעשו קודם את עבודתם ואחר כך יקראו מגילה. [↑](#footnote-ref-5)
6. הרב שמואל הלוי וואזנר, שו"ת שבט הלוי חלק ה סימן פד, הביא את דברי התוספות שנזכרו לעיל וכתב: "הרי אף על גב דפשוט דגם אח"כ לא יקראו ביחידות דהא היה צבור גדול של כהנים, מכל מקום עדיפות קריאה בצבור גדול, דוחה אפילו עבודת המקדש בזמנה". [↑](#footnote-ref-6)
7. דברי האור זרוע הובאו בהגהות אשרי מגילה א, ג. ראה עוד בטור, אורח חיים, סי' תרפז, ובב"ח שם. הרב יששכר טייכטל, שו"ת משנת שכיר, חלק א, סי' קד, ובחלק ב סי' רכו. בשער הציון, סי' תרפז ס"ק י, הסביר את דברי החיי אדם, כלל קנה, יב, שכתב שאדם המתפלל במקום קבוע שהוא גם בית מדרש, אינו צריך ללכת ולשמוע מגילה בבית הכנסת הגדול שבעיר. "אבל אם בעה"ב יש לו מנין בביתו אף שהמנין שלו הוא בקביעות, מסתברא דצריך לילך לביהכ"נ שבעיר משום פרסומי ניסא". [↑](#footnote-ref-7)
8. כדברי ר"י כתב גם הרא"ש (מגילה א, ו), וכן הרשב"א והר"ן מגילה שם; במחלוקת ראשונים זו עסקתי בהרחבה במאמר: "ברכת המגילה ושהחיינו בלילה וביום", בספר זה. [↑](#footnote-ref-8)
9. ראשונים עסקו בשאלה מה מטרת הדרשה בשבת. הרמב"ם (הל' מגילה א, יג) כתב שהמטרה "להזכיר שהוא פורים". הר"ן (מגילה ב ע"ב בדפי הרי"ף) כתב שמאחר שכבר קראו מגילה ביום ששי י"ד באדר, דורשים בעניינו של הנס ועל המגילה. הריטב"א והרשב"א כתבו שיש לדרוש בענייני הלכה הקשורים למגילה. הפני יהושע כתב שלדעת רש"י יש לדרוש בשבת זו מתוך מגילה כשרה. עוד בעניין הדרשה על המגילה כשחל בשבת, ראה: הרב יעקב בצלאל ז'ולטי, משנת יעבץ אורח חיים, בהקדמה. [↑](#footnote-ref-9)
10. בספר המנהיג (הלכות מגילה עמוד רמג) ציין שמנהג זה נועד להרבות שמחה, וכך כתב גם הרב דוד אבודרהם (ספר אבודרהם פורים): "וכל זה להרבות השמחה לילדים ולכל". והיו עוד שהעתיקו דבריהם. הם אינם כותבים שזה חלק מפרסום הנס. [↑](#footnote-ref-10)
11. בעניין זה ראה במאמר:" מקרא מגילה – מ'משפחה ומשפחה' לבית הכנסת", בספר זה. [↑](#footnote-ref-11)
12. הצפנת פענח חזר על כך שיש שתי מצוות במקרא מגילה גם בהל' ספר תורה י, א. [↑](#footnote-ref-12)
13. גם הרב אברהם בורנשטיין (שו"ת אבני נזר, אורח חיים סימן תקיא) הבחין בין חובת הקריאה לחובת הפרסום: "מדכתיב נזכרים ונעשים' שמע מינה דהני זכירות דעמלק ודהמן חדא נינהו ולאו משום פרסום נס לבד קורין המגילה... אבל נשים לא מבעיא לדעת החינוך [מצוה תרג] שאינם בחיוב זכירה דעמלק... על כן אין לחייב הנשים משום שהיו באותו הנס ואין חיובם רק משום פרסום נס על כן אין חייבין בקריאה רק בשמיעה". להלן נסביר שאין מדובר בשתי חובות. [↑](#footnote-ref-13)
14. דברים דומים כתב בשם הראי"ה קוק, הרב רפאל קוק, שהיה רבה של טבריה. פורסם בחוברת: כהונת רפאל - חנוכה, עמ' 20. [↑](#footnote-ref-14)
15. בעניין תקנת הקריאה בתורה, האריך הרי"ד סולובייצ'יק, "קריאת התורה בשבת, בשני וחמישי" שעורים לזכר אבא מארי, א, עמ' קעו-קצז; "תקנת משה", שעורים לזכר אבא מארי, ב, עמ' ריג-רל. [↑](#footnote-ref-15)
16. גם הרמב"ם בהל' תפילה יב, ט כתב כדברי הרי"ף. ראה עוד: סוכה נב ע"א תוד"ה כיון; הראי"ה קוק, טוב רואי, 'יקרא פרשיותיו עם הציבור', ברכות עמ' סג; הרב צבי שכטר, נפש הרב, עמ' קלו; הרב משה פיינשטיין, שו"ת אגרות משה או"ח ד סימן מ; הרב עובדיה יוסף, שו"ת יביע אומר, חלק ז או"ח סימן ט, סעיף א; הרב אריה פומרנצ'יק, עמק ברכה עמ' מו, למד זאת מדברי הרמב"ם בהל' תפילה יב, ו שפסק שאם בעל קורא השתתק, הקורא אחריו ממשיך ואינו צריך לברך שנית, מפני שסומך על הראשון. הברכה היא על התורה שנקראת בציבור, ולכן יוצא בברכת הראשון; הרב יהושע ויצמן, משוש הארץ, עמ' קכז-קכט. בהרחבה רבה בעניין זה ראה במאמרי בספרי: "מעמד הקהל וקריאת התורה בבית הכנסת", מועדי יהודה וישראל, עמ' 191-170. [↑](#footnote-ref-16)
17. יש לציין שהלכות הברכות ואופן הקריאה של המגילה ושל קריאה בתורה בשני וחמישי ובמנחה בשבת מופיעים באותה משנה (מגילה ד, א). כמו כן התקנה לקרוא מגילה לבני הכפרים בימי שני וחמישי שלפני פורים, הקדימה את התקנה של עזרא לקרוא בתורה בימים אלו. ראה ירושלמי מגילה א, א (בסוף). [↑](#footnote-ref-17)
18. הרב יעקב בצלאל ז'ולטי, משנת יעבץ, או"ח סי' עו, ג כתב שיש שני דינים במקרא מגילה: "חדא דין קריאה משום פרסומי ניסא (מגילה יח ע"א 'אלא מצות קריאה ופרסומי ניסא'), ועוד דין קריאה של הלל (מגילה יד ע"א: 'קריאתה זו הללה')", וציין כמה מקרים של נפקא מינה בין הגדרות אלו. ניתן לדון האמנם יש דין קריאה של הלל במקרא מגילה, אך גם מדבריו ניתן ללמוד שהוא רואה במקרא מגילה ופרסום הנס עניין אחד. [↑](#footnote-ref-18)
19. ראה עוד בעניין זה: הרב יצחק זילברשטיין, "בירך אהבה רבה והתפלל שמו"ע ואח"כ שמע מגילה האם יצא בברכת התורה", חשוקי חמד מגילה ג ע"א, וכן: "קרא את המגילה ביחידות ונזדמן לו מנין האם ילך לשומעה שוב", חשוקי חמד מגילה יח ע"א, שכתב בשם הרב יוסף דב סולובייצ'יק "שקריאת המגילה עיקרה לפרסומי ניסא, ולא שתרתי איתנהו ביה". [↑](#footnote-ref-19)
20. ## הדברים להלן בביאור הרמב"ם, מופיעים במאמרי: "פרסום הנס ברבים – הודאה לה' ", זמני יהודה וישראל, עמ' 412-399. שם גם הוכחתי שפרסום הנס בחנוכה אינו קשור רק להדלקה אלא גם לאמירת "על הניסים" בברכת המזון; קריאת הפטרה בשבת חנוכה; תענית בחנוכה. נוסיף עוד שגם בנוגע לשתיית ארבע כוסות נזכר "פרסום הנס" (פסחים קיב ע"א).

    [↑](#footnote-ref-20)
21. לעיל בהע' 2 הובאו דברי המשנה ברורה שנימק את האפשרות להפסיק ולדרוש בעת קריאת המגילה בפרסום הנס. כאמור, הקריאה של המגילה עצמה היא יישום של חובת הקריאה ופרסום הנס, והדרשות וההסברים הם הרחבה של חובת פרסום הנס, מאחר שהדרשה נאמרת בעת יישום החובה של קריאת המגילה. אך אין נכון להגדיר כל דרשה בעניינו של יום כפרסום הנס, כשהיא מנותקת מחובת הקריאה. באופן זה הסברנו לעיל את משמעות קריאת ארבעה פסוקים בקול רם ע"י הציבור, כהרחבה של פרסום הנס בעת מקרא המגילה. [↑](#footnote-ref-21)
22. על השתלשלות ההלכות הקשורות לחובת הברכה לפני קיום מצוות, ראה: זאב ושמואל ספראי, משנת ארץ ישראל – מגילה, עמ' 352-349. [↑](#footnote-ref-22)
23. ראה בדברי הרב צבי פסח פרנק, מקראי קדש – חנוכה, עמ' ס, שדן בעקבות דברי השאלתות, האם ברכת על הניסים היא ברכת המצוות על הדלקת נר חנוכה או מקרא מגילה או שהיא מצוה בפני עצמה. לדברינו זו ברכה שבוודאי קשורה להדלקת הנר או למקרא המגילה. היא לא יכולה להיות מוגדרת כברכת המצוות כי אין מזכירים פעולה של מצווה בברכה, אך היא יכולה להיות ברכת שבח שמשלימה ומבהירה את ייעודה של ברכת המצווה. [↑](#footnote-ref-23)